ລະຫວ່າງວັນທີ 26 - 28 ກັນຍານີ້ ກໍາມາທິການບັນດາເຜົ່າສະພາແຫ່ງຊາດ ຈັດກອງປະຊຸມເຝິກອົບຮົມວຽກງານຊົນເຜົ່າ ແລະ ສາດສະໜາໃຫ້ສະມາຊິກສະພາແຫ່ງຊາດ (ສສຊ), ສະມາຊິກສະພາປະຊາຊົນຂັ້ນແຂວງ (ສສຂ) ທີ່ຮັບຜິດຊອບວຽກງານບັນດາເຜົ່າ ໂດຍໃຫ້ກຽດເປັນປະທານຂອງທ່ານ ນາງ ບົວພັນ ລີໄກຢາ ກໍາມະ ການຄະນະປະຈຳສະພາແຫ່ງຊາດ, ປະທານກຳມາທິການບັນດາເຜົ່າ, ມີຮອງປະທານກຳມາທິການບັນດາເຜົ່າ, ຮອງປະທານຄະນະ ສສຊ ເພດຍິງ, ຮອງເລຂາທິການສະພາແຫ່ງຊາດ, ສສຊ ຜູ້ໃໝ່ທີ່ເປັນກຳມະການຂອງກຳມາທິການບັນດາເຜົ່າ, ສສຂ ທີ່ຮັບຜິດຊອບໃນຄະນະກຳມະການວັດທະນະທຳ - ສັງຄົມ ແລະ ຊົນເຜົ່າ ຈາກ 18 ເຂດເລືອກຕັ້ງ, ຫົວໜ້າ - ຮອງຫົວໜ້າກົມຊົນເຜົ່າ ແລະ ສາສະໜາ, ກົມ ສສຊ ເພດຍິງ, ພ້ອມດ້ວຍພະນັກງານທີ່ກ່ຽວຂ້ອງພາຍໃນສະພາແຫ່ງຊາດເຂົ້າຮ່ວມ.
ກອງປະຊຸມຄັ້ງນີ້ ມີຈຸດປະສົງເພື່ອສ້າງຂີດຄວາມສາມາດໃຫ້ ສສຊ - ສສຂ ຜູ້ທີ່ຮັບຜິດຊອບວຽກງານເຜົ່າ ແລະ ສາສະໜາ ເຂົ້າໃຈຕໍ່ວຽກງານຊົນເຜົ່າ ແລະ ສາສະໜາ, ຂັ້ນຕອນການສ້າງນິຕິກຳ, ການແກ້ໄຂຄຳສະເໜີຂອງປະຊາຊົນ, ເຂົ້າໃຈກ່ຽວກັບກົນໄກປະສານງານລະຫວ່າງຄະນະ ສສຊ ເພດຍິງ ກັບບັນດາພາກສ່ວນຕ່າງໆ ທັງຢູ່ສູນກາງ ແລະ ທ້ອງຖິ່ນ, ບົດບາດຍິງ - ຊາຍ, ການຕ້ານ - ສະກັດກັ້ນການໃຊ້ຄວາມຮຸນແຮງຕໍ່ແມ່ຍິງ ແລະ ເດັກ ເຊື່ອມຊຶມມະຕິຂອງຄະນະປະຈຳສະພາແຫ່ງຊາດ ສະບັບເລກທີ 0104/ຄປຈ, ລົງວັນທີ 17/08/2016 ວ່າດ້ວຍການຈັດຕັ້ງ ແລະ ການເຄື່ອນໄຫວຂອງກຳມາທິການບັນດາເຜົ່າ, ຄວາມຮູ້ກ່ຽວກັບຊື່ເອີ້ນບັນດາເຜົ່າ ແລະ ສາສະໜາ ແລະ ບາງບົດຮຽນກ່ຽວກັບພາວະຄວາມເປັນຜູ້ນໍາ ກອງປະຊຸມຄັ້ງນີ້ ເປັນກອງປະຊຸມຮ່ວມ ລະຫວ່າງ ກຳມາທິການບັນດາເຜົ່າ ກັບ ຄະນະ ສສຊ ເພດຍິງ ຖືວ່າ ເປັນກອງປະຊຸມຝຶກອົບຮົມຄັ້ງທີສອງ ສຳລັບກຳມາທິການບັນດາເຜົ່າ ໃນສະພາແຫ່ງຊາດຊຸດທີ VIII ແລະ ເປັນຄັ້ງທຳອິດ ສຳລັບນັກຝຶກອົບຮົມ ສສຊ ແລະ ສສຂ ທີ່ມາຈາກ 18 ເຂດເລືອກຕັ້ງ, ສະນັ້ນ, ຈຶ່ງໄດ້ເຊື້ອເຊີນເອົາບັນດາທ່ານນັກວິທະຍາກອນຜູ້ທີ່ມີບົດຮຽນ, ມີປະສົບການຕົວຈິງໃນວຽກງານຊົນເຜົ່າ ແລະ ສາສະໜາ, ວຽກງານຄົ້ນຄ້ວາຄຳຮ້ອງທຸກຂອງປະຊາຊົນ, ຂັ້ນຕອນໃນການສ້າງກົດໝາຍ ຫລື ນິຕິກຳຕ່າງໆ ມາຖ່າຍທອດບົດຮຽນ ໃຫ້ແກ່ຊຸດຝຶກອົບຮົມໃນຄັ້ງນີ້ ເພື່ອເພີ່ມຄວາມຮັບຮູ້ ຄວາມເຂົ້າໃຈຕື່ມ.